Consiliul Atlantic îl va onora în acest an pe preşedintele României, Klaus Iohannis, cu premirul “Distinguished International Leadership” pentru cariera sa remarcabilă, pentru conducerea exemplară a României şi pentru rolul său de lider transatlantic şi european, se arată într-un comunicat publicat marţi pe site-ul instituţiei. Ceremonia va avea loc la Washington pe 8 mai.
Ceremonia acordării premiilor Consiliului Atlantic 2024, denumite de mass-media “Oscarurile Washingtonului”, va avea loc în cadrul unui dineu cu vedete la Waldorf Astoria, pe 8 mai, la Washington, DC. Stephen J. Hadley, preşedinte al Consiliului Consultativ Internaţional al Consiliului Atlantic şi fost consilier pentru securitate naţională al SUA, îl va prezenta pe preşedintele Iohannis şi îi va înmâna premiul. Alături de preşedintele României, vor fi premiaţi secretarul comerţului din SUA, Gina Raimondo, comandantul suprem aliat în Europa (SACEUR), comandantul Comandamentului european al SUA, generalul Christopher G. Cavoli, şi actriţa şi producătoarea malaeziană de origine chineză premiată cu Oscar Michelle Yeoh, ambasadoare a bunăvoinţei a Programului Naţiunilor Unite pentru Dezvoltare (PNUD) şi membră a Comitetului Olimpic Internaţional.
Gina Raimondo va fi premiată pentru serviciul public remarcabil pe care l-a prestat în calitate de al 40-lea secretar al comerţului al SUA şi al 75-lea şi prima femeie guvernator al statului Rhode Island, precum şi pentru realizările sale din sectorul privat. Generalul Christopher G. Cavoli va primi distincţia în semn de recunoaştere a carierei sale de peste 35 de ani în armata SUA, în care a ocupat o mare varietate de funcţii în Statele Unite, Europa şi Asia. Actriţei Michelle Yeoh i se recunoaşte talentul şi realizarea sa istorică de a fi prima persoană de origine asiatică care a câştigat premiul pentru cea mai bună actriţă la premiile Oscar, precum şi angajamentul său în domeniul apărării în calitate de ambasador al bunăvoinţei al PNUD şi de membru al Comitetului Olimpic Internaţional.
“Laureaţii Distinguished Leadership Awards 2024 sunt reprezentanţi şi lideri globali remarcabili şi extrem de diferiţi, care au contribuit la o lume mai bună prin angajamentul şi contribuţiile lor de-a lungul vieţii”, a declarat Frederick Kempe, preşedinte şi director general al Consiliului Atlantic, citat pe site-ul instituţiei. “Onorându-i, sperăm să-i inspirăm şi pe alţii să se afirme, într-un moment în care lumea are nevoie atât de urgentă de lideri remarcabili”, a adăugat el.
În fiecare an, gala Distinguished Leadership Awards reuneşte o audienţă internaţională la nivel înalt, formată din peste şase sute de lideri politici, de afaceri, militari, artistici şi ai societăţii civile, pentru a-i sărbători pe laureaţi, aleşi dintre personalităţile care reprezintă cel mai bine pilonii relaţiei globale.
Printre laureaţii ediţiilor anterioare se numără foştii preşedinţi americani George W. Bush, William J. Clinton, George H.W. Bush şi vicepreşedintele pe atunci Joe Biden; preşedintele Comisiei Europene, Ursula von der Leyen; actualii şi foştii directori generali ai Fondului Monetar Internaţional, Kristalina Georgieva şi Christine Lagarde; directorul general al Organizaţiei Mondiale a Comerţului, Ngozi Okonjo-Iweala; secretarul general al NATO, Jens Stoltenberg; şi artişti iluştri, printre care Dua Lipa, Lionel Richie, Bono, Gloria Estefan şi Renee Fleming.
Consiliul Atlantic, creat în 1961, este o organizaţie non-profit, scutită de impozite, ai cărei angajaţi trebuie să menţină standarde înalte de integritate personală şi profesională, deschidere şi onestitate în comunicările şi relaţiile dintre ei, cu alte organizaţii, cu oficialii guvernamentali, cu mass-media şi cu publicul. Începând din 1996, Consiliul recunoaşte lideri internaţionali de marcă prin intermediul galei sale anuale de premiere.